ב"ה

מחשבת ישראל

שו"ת

על סוגיית

אמונה וגאולה

פרקים א', ב', ד', ה'

תשע"ב

ב"ה, סיוון ה'תשע"ב

**תלמידים יקרים!**

בדפים הבאים, מובאות לפניכם שאלות ותשובות מתוך בחינות המתכונת,

 על סוגיית "אמונה וגאולה" במחשבת ישראל, פרקים א', ב', ד', ה'.

**מטרת שו"ת זה- למקד את החזרות סביב נושאים מרכזיים,**

**כתוספת ללמידה בחוברת ובסיכומים.**

אשמח לקבל כל הערה/הארה ביחס לשו"ת ולסיכומים.

**לימוד פורה ובהצלחה רבה!**

**דורון**

**ב"ה**

**פרק ראשון**

**הרב אלימלך בר שאול**

1. א) תאר את אופיו של "איש החוץ" ואת אופיו של "איש הפנים".

 ב) את מי משניהם תעסיק יותר שאלת משמעות החיים, ומדוע ?

 ג) "ואדם זה שהוא מצוי קרוב אצל נפשו, אפילו אם נפרמו קרומי נפשו מחמת סטיות של דעות ומעשים... אצל נפשו

 הוא. ולכן ירגיש מיד באותם פרימות ובאותם קרעים...."- במי עוסקת מובאה זו ? הסבר אותה.

תשובה:

א) "איש החוץ": אדם שמרוכז בנעשה בעולם מסביבו, אך אינו עוסק בעולמו הפנימי.

אינו מודע לעצמו, ואינו שואל ומברר שאלות חיים לעומק.

"איש הפנים": אדם המודע לעצמו, לאופיו הייחודי, ולאישיותו. אדם המברר לעצמו את שאלות חייו לעומק.

מתוך עולמו הפנימי – הוא קשור לעולם בחוץ, וחי ומרגיש את המתרחש סביבו בצורה טובה.

ב) שאלת משמעות החיים, תעסיק יותר את 'איש הפנים', כיוון שהוא מרוכז בצד הפנימי והעמוק של אישיותו.

ג) מובאה זו עוסקת ב"איש הפנים" המודע לעצמו. לכן, כשיש נפילה מוסרית מסוימת לאדם זה, מיד הוא מרגיש בה.

**ר' הלל צייטלין**

2. *"לא אל מה שיש לו תחילה ותיכלה, משהו מוקף ומוגדר בטיבעו וקרוב לחושינו ותפיסתנו, אנו מתגעגעים, כי אם אל מה*

 *שאין לו תחילה ותיכלה, שנמצא מעבר לכל הגבולים"* (הלל צייטלין).

א. הסבר את דבריו של צייטלין. ב. כיצד הוא מוכיח את דבריו ?

תשובה:

א) האדם שואף לדברים רוחניים-אינסופיים, ולא לדברים חומריים-גשמיים.

ב) הוכחתו: יש לאדם תחושת שאיפה וצימאון פנימיים שאינם באים על סיפוקם ע"י שום דבר חומרי.

 [כמו"כ: 1. הרהורי התשובה המופיעים אצל האדם. 2. היראה מפני עשיית חטא. ]

**מהר"ל מפראג**

3. המהר"ל עוסק בדבריו במלאכים, בני אדם, בהמות ובאדמה.

 חלק את המושגים הללו לשתי קבוצות והסבר את המאפיין כל קבוצה, לאור דבריו.

תשובה:

בהמות, ולהבדיל, מלאכים: סגולתם וכוחם הפנימי קיימים כבר בפועל, ואינם יכולים להתקדם מבחינת מעלתם.

אדמה, ולהבדיל, אדם: סגולתם וכוחם הפנימי אינו קיים בפועל, והם צריכים לעבור תהליך מסויים כדי לבטאם בפועל.

4. א. האם ייתכן שאדם יממש את שלמותו בעולם, לדעת המהר"ל ? הסבר מדוע.

 ב. הסבר את משל העירוני שנשא בת מלכים ואת הנמשל.

תשובה:

א) לדעת המהר"ל, אדם לא יכול לממש את שלמותו, כל עוד הוא חי בעולם. כיוון שכל זמן שהאדם חי- הוא קשור אל

החומר, ונשמתו עדיין רוצה לצאת מהכח אל הפועל.

ב) המשל: אדם פשוט נשא נסיכה לאישה. גם אם יביא לה מעדני מלכות- לא יספיק לה, כיוון שהיא בת מלכים, ורגילה

לחיות חיי מלכות שלמים [ארמון, משרתים, כבוד, עושר].

הנמשל: הגוף החומרי "נשוי" לנשמה. גם אם האדם מקיים בגופו מצוות רבות- לא יספיק לה, כיוון שהיא מהעליונים,

ורגילה להיות בהוויה רוחנית עליונה ומושלמת.

**רמב"ם**

5. א. מהי תכלית כל הברואים שאינם בני אדם בעולם, לדעת הרמב"ם ?

 ב. מהי תכלית האדם לדעת הרמב"ם ?

תשובה:

א) כל דבר שנברא על ידי הקדוש ברוך הוא בעולם: דומם, צמח, חי- כולם נועדו לתועלת האדם ושימושו.

 חלק באופן ישיר, וחלק באופן עקיף, חלק ידועים לנו, וחלק אינם ידועים לנו.

ב) תכלית ויעוד האדם- "*אדם חכם וטוב*": יודע בשכלו מה ראוי לעשות, ועושה בפועל את מה שראוי.

**רמח"ל**

6. א. מהי הסתירה בין דברי הרמח"ל השונים בנוגע לשאלת משמעות החיים ?

 ב. כיצד ניתן ליישב את הסתירה ?

תשובה:

א) בפרק א' אומר הרמח"ל, שייעודו של האדם בעולם הזה הוא להתענג על זיו ה' בעולם הבא. ואילו בפרק יט' אומר

הרמח"ל, שייעודו של האדם בעולם הזה הוא לרצות ולפעול לכבוד הקב"ה ולכבוד כלל ישראל.

ב) בפרק א'- הרמח"ל עוסק בתחילת הדרך, בבניית קומת עבודת ה' מיראה, וכאן קיימים נימוקים של שכר ועונש. ואילו

בפרק יט'- הרמח"ל עוסק בשלב מתקדם הרבה יותר, בבניית קומת עבודת ה' מאהבה, וכאן קיימים נימוקים ערכיים.

**הרב דסלר**

7. א. מהם שני הכוחות החזקים ביותר בעולם, לפי הרב דסלר ?

 ב. לפי הרב דסלר, מהי המטרה שלשמה ברא ה' את העולם, וכיצד נוכל לממש מטרה זו ?

תשובה:

א) לפי הרב דסלר, שני הכוחות החזקים ביותר בעולם הם: כוח הנתינה וכוח הנטילה.

ב) לפי הרב דסלר, המטרה שלשמה ברא ה' את העולם היא כדי להשפיע עלינו טוב וחסד, ועלינו להידבק במידותיו

ולהשפיע טוב וחסד על סביבותינו, כך נגיע לתיקון העולם, ע"י כח הנתינה.

8. *"...איך ניהנה מזיו שכינתו, שאינה אלא תענוג רוחני, ותלויה בהכרת חסדו...אם נלך ונתרחק מן החסד? כי לא יכיר החסד*

 *אלא מי שיש בו חסד"*:

 א) הסבר את משמעות הביטוי: "*כי לא יכיר החסד אלא מי שיש בו חסד".*

 ב) על פי דבריו אלו של הרב דסלר, איזו בעיה עלולה להתעורר כאשר אדם אינו נוהג במידת החסד ?

תשובה:

א) רק אדם שקיימת בקרבו מידת החסד- יכול להבחין בחסד הקיים אצל אחרים.

ב) כאשר אדם אינו נוהג במידת החסד- הוא לא יוכל להכיר בחסדו של הקב"ה כלפיו, ולא יוכל ליהנות מזיו שכינתו.

**הרש"ר הירש**

9. א. מהי נקודת המחלוקת בין הנצרות ליהדות לפי הרש"ר הירש ?

 ב. הסבר את פרשנות הנצרות - ולהבדיל - את פרשנות היהדות לסיפור חטא אדם הראשון, לאור דברי הרש"ר הירש.

תשוכה:

א) לפי הרש"ר הירש: ע"פ התפיסה הנוצרית האדם מוכרח לחטוא, כיוון שהחטא טבוע עמוק בתוכו.

לעומת זאת, ע"פ ההשקפה היהודית האדם נברא עם בחירה חופשית ויכול לקדש את חיי החומר.

ב) ע"פ הנצרות: אדם הראשון חטא וקולל, וכך כל בני האדם חוטאים ומקוללים.

לעומת זאת, ע"פ התורה: אדם הראשון לא קולל באופן מהותי, אלא רק קיבל גיזרת פעילות שונה. ולמעשה, אין הבדל

בין ייעודו של האדם הראשון, לבין כל אדם שנולד היום. גם היום נברא כל אדם בישראל בטהרה כמו אדה"ר.

**הרב דסלר / הרש"ר הירש**

10. א) לפי הרב דסלר, ישנן שלוש משמעויות לפסוק: "*עולם חסד יבנה*". הסבר שתיים מתוכן.

 ב) לפי הרש"ר הירש, הסבר את המחלוקת בין היהדות, ולהבדיל, הנצרות, בקשר להשפעת חטא אדם הראשון עלינו.

תשובה:

א) לפי הרב דסלר, ישנן 3 משמעויות לפסוק "עולם חסד יבנה": 1] הקב"ה ברא את עולמו, כדי להשפיע לנו שפע טובה.

 2] הקב"ה מחדש חסד וטוב בעולמו בכל רגע ורגע. 3] ע"י החסד שלנו אנו "נותנים מקום" לחסדו של הקב"ה לחול בעולם.

ב) על פי האמונה היהודית, אין הבדל בין ייעודו של האדם הראשון, לבין כל אדם מישראל שנולד היום.

 אולם, הנצרות סוברת, כי לאחר חטא אדם הראשון, החטא מוטבע באדם, וכל אדם שנולד כעת- מוכרח לחטוא.

רמח"ל, **מסילת ישרים**. הרב דסלר, **מכתב מאליהו**. הראי"ה קוק, **מוסר אביך**

11. א) במבוא לפרק מצוטטים דברי יוני נתניהו:

 "אני חי ללא תכלית, כואב וזועק, אני במצב של ייאוש... האדם אינו חי לעולם...".

 התמודד עם דברי הכותב, בנושא משמעות החיים, על פי **שניים** מההוגים הבאים: רמח"ל (מסילת ישרים),

 הרב דסלר (מכתב מאליהו), הראי"ה קוק (מוסר אביך) (6 נקודות).

**תשובה**: **רמח"ל**: חז"ל הורו לנו, שייעודו של האדם- הוא להתענג על זיו ה' ולקבל שכר רוחני בעולם הבא.

 כדי להגיע אל השכר הטוב בעולם הבא- צריך האדם לעמול ולקיים את מצוות ה' בעולם הזה.

 אך, המצב השלם והרצוי הוא שהאדם עושה את כל מעשיו, כדי להרבות את הטוב ואת כבוד ה' בעולם.

 **הרב דסלר**: תכלית העולם ותיקונו- פיתוח כח הנתינה. כיוון שבאופן זה, האדם אינו דואג רק לעצמו, אלא

 ממשיך את חסד ה' בעולם הזה. רק כך, האדם יוכל להכיר בחסדי ה', וליהנות מזיו שכינתו.

 **הראי"ה קוק**: "בכל דרכיך דעהו": ייעודו של האדם הוא להיות מחובר אל הקב"ה, בכל דרך ובכל דבר שהוא

עושה. כאשר אדם ממוקד ומרוכז בפעולה שלפניו- הוא עושה אותה באופן הכי שלם וראוי.

**פרק שני**

**רס"ג**

1. א) מדוע לדעת **רס"ג** יש ללמוד אמונה? (2 סיבות)

 ב) **"***אם כל ענייני הדת יושגו בחקירה ובעיון נכון כפי שהודיענו ה', מהי נקודת החכמה שנתנם לנו בדרך הנבואה,*

 *ועשה על כך מופתי האותות הגלויים, לא המופתים השכליים?***"**- הסבר שאלה זו, ואת תשובת **רס"ג** עליה.

 תשובה:

 א) כדי שיתאמת לנו, מה שידענו מפי נביאי ה'. 2] כדי שנוכל להשיב לכל מי שיטען עלינו בענייני אמונתנו.

 ב) הסבר השאלה: אם ניתן לברר בשכל את אמונתנו- מדוע היה צורך לעשות ניסים ומופתים ע"י הנביאים כדי לברר זאת?

 הסבר תשובת רס"ג: ה' שלח לנו את הנביאים ובירר לנו את אמונתנו על ידי ניסים גלויים, מכיוון ש: 1] היינו עלולים

 להישאר זמן רב ללא אמונה עד סיום הבירור השכלי. 2] רבים מאיתנו לא היו יכולים להשלים את מלאכת הבירור

 השכלי, עקב חסרונם השכלי או עקב קוצר רוחם, וכדו'.

**רבנו בחיי**

2. א) מהו הייחוד בספרו של **רבנו בחיי**, ביחס לספרים שנכתבו לפניו? הסבר.

 ב) הסבר 3 הוכחות שמביא **רבנו בחיי** לכך שיש ללמוד אמונה.

תשובה:

א) הספרים שנכתבו לפני כן, עסקו בעיקר בחובות האברים. רבנו בחיי היה הראשון שכתב על "חובות הלבבות"- חובות התורה הפונות לפנימיות של האדם.

ב) 1) האדם מורכב מגוף ונפש. המצוות המעשיות קשורות לגוף. ברור שצריך להיות גם תחום לנפש בעבודת ה' והיא

 העיסוק באמונה. 2) ללא לימוד, קיום המצוות לא יחזיק מעמד. 3) ישנם הרבה פסוקים בתורה המוכיחים זאת, יש

 מצוות רבות המוטלות על הלב. לדוגמא: "ואהבת את ה' א-להיך", "לא תשנא את אחיך בלבבך", ועוד. 4) יש מקורות

 רבים מחז"ל – "רחמנא ליבא בעי" ועוד.

3. הבא את ההוכחות של רבנו בחיי, לצורך בלימוד אמונה: א) מן השכל, ב) מהתורה, ג) מחז"ל. [הוכחה אחת לכל סוג]

תשובה:

א) הוכחה שיכלית: כיוון שהאדם מורכב מגוף ונפש, ברור שכשם שיש מצוות על הגוף – כך יש מצוות על הנפש.

 בנוסף לכך, משפיעה כוונת הלב, על איכות עשיית המצוות המעשיות.

ב) הוכחה מהתורה: קיימים פסוקים רבים, העוסקים במצוות הלב: "ואהבת את ה'...", "לא תחמוד", "לא תיקום" וכדו'.

ג) הוכחה מחז"ל: ישנם מקורות רבים בדברי חז"ל, העוסקים בחובות הלב: "רחמנא ליבא בעי", וכן במסכת אבות, ועוד.

**רבי יוסף אלבו / רש"ז מלאדי**

4. א) מהי הגדרת האמונה לפי **רבי יוסף אלבו**?

 ב) מהי אמונה לדעת **רש"ז מלאדי**, ומה החידוש בדבריו בפירוש המילה "אמונה"?

תשובה:

א) האמונה צריכה להיות מבוררת ומאומתת אצל האדם, באופן כזה, שלא יהיה ניתן לסתור ולערער אותה בשום אופן.

 ע"פ רש"ז מלאדי, אמונה היא ההתבוננות בעולם מתוך הבנה שהוא בעצם גילוי של הקב"ה.

ב) הגדרת האמונה: מלשון "אימון"- להתאמן ולהתרגל לראות את העולם כלבושים של ה'.

**חזון אי"ש**

5. על פי החזון אי"ש, הסבר מהי הגדרת הביטחון בה', ומהו ההבדל בינה לבין הגדרת האמונה.

תשובה:

 "ביטחון"- כאשר יש לאדם צרה/התמודדות: צריך לדעת שהכול מה', גם הטוב וגם הרע. ושהקב"ה יכול לחלצו מהצרה.

 האמונה – היא "ההלכה", והביטחון – הוא "המעשה" [=היישום]. שעת צרה זו שעת המבחן האמיתי לביטחונו של האדם:

 האם הוא עושה רק מאמצים גשמיים, כדי להימלט מהצרה, או שהוא מבין שעיקר מאמצו צריך להיות רוחני.

6. א) ע"פ החזון אי"ש, מהי הטעות הנפוצה, בהבנת המושג "ביטחון" בקב"ה, ומהי ההבנה הנכונה של מושג זה ?

 ב) מתי היא שעת המבחן האמיתי לאדם, האם הוא באמת בוטח בקב"ה? נמק והסבר דבריך.

תשובה:

 א) ישנה טעות נפוצה בהבנת המושג "ביטחון": כאשר יש מצב, בו ייתכנו שתי אפשרויות היכולות לקרות לאדם, אחת טובה,

 והשנייה לא, אנשים חושבים שצריך לבטוח בה' שתתרחש האפשרות הטובה (לדעתם), ואין זה נכון. מכיוון שרק נביא יכול

 לדעת בוודאות מה יקרה בעתיד.

 הבנה נכונה של המושג "ביטחון": כאשר יש לאדם צרה / התמודדות: 1. צריך לדעת שהכול מה', גם הטוב וגם הרע.

 2. צריך לדעת שהקב"ה יכול לחלצו מהצרה.

ב) למעשה, שעת צרה- היא שעת המבחן האמתי לביטחונו של האדם בקב"ה: האם הוא רק "משגר בפיו ובשפתיו את הביטחון",

 כלומר, אומר שהוא בוטח בקב"ה, אך בפועל עושה רק מאמצים גשמיים, כדי להיחלץ מהצרה, או שהוא מבין שעיקר מאמצו צריך

 להיות רוחני, וישקיע כוחותיו בתשובה תפילה וצדקה [עם השתדלות מעשית נדרשת].

**הרב דסלר**

7. א) הסבר היטב את חמשת הדרכים להגיע לאמונה לפי **הרב דסלר**.

 ב) ע"פ **הרב דסלר**, איזה דרך/דרכים היא/הן הבסיס לאמונה, ואיזה מתייחסות למדרגות הגבוהות של האמונה? נמק.

תשובה:

 1] **דרך חיצונית**: ע"י הרגל, שאדם מרגיל את עצמו לומר דברים, ולעשות דברים, שקשורים באמונה בה' ובקיום מצוותיו.

 2] **דרך התבוננות**: א] כאשר אדם מתבונן בפלאי הבריאה והטבע,ורואה איך הקב"ה מסדר בחכמה רבה את הכל.

 ב] כאשר אדם מתבונן על עצמו, ורואה בתוכו טוב ורע, ומבין שמטרת כוחות אלה- לקדם אותו מבחינה רוחנית.

 3] **דרך הקדושה**: כדי להגיע אל הקדושה, קיימים 3 גדרים:

 א] מידת האמת: כאשר אדם נאמן לאמת הפנימית שלו, ואינו חי בשקר ובדמיונות.

 ב] שבירת היצר: כאשר אדם מתרחק מתאוות חומרניות של העוה"ז, ומגיע לשליטה של השכל על הרגש.

 ג] עסק בתורה בהתלהבות: כאשר אדם נהנה מלימוד בתורה וקיום מצוותיה, ועושה זאת בבחירה ולא מתוך הרגל.

 4] **דרך הביטחון**: ככל שאדם יותר בוטח בקב"ה, ויודע שיכול לתת לו צרכיו- כך אמונתו מתחזקת ומתבהרת.

 5] **דרך התעסקות תמידית בדבקות בקב"ה**: כאשר אדם משתדל לקיים את הכתוב: "*שויתי ה' לנגדי תמיד*",

 ובכל דבר שהוא עושה- משתדל להיות קשור אל הקב"ה.

ב) הדרך החיצונית- היא הדרך הבסיסית. כיוון שאדם עושה את הדברים רק מתוך הרגל, ולא מתוך הבנה ורצון.

 יתר הדרכים הן מתייחסות למדרגות גבוהות יותר של האמונה.

**ריה"ל / הרב ש. שקופ**

8. נער ישראלי העומד לפני גיוסו לצה"ל, מתלבט האם לתרום למדינה בשירות משמעותי, או להשתמט וללכת ללימודים

 אקדמאיים, כדי "לממש את עצמו", בתחום הלימודי-האישי.

 א) כיצד ניתן לסייע לו בהתלבטותו, באמצעות דברי **ריה"ל** בסוגיית ה"מימוש העצמי" ?

 ב) כיצד ניתן לסייע לו בהתלבטותו, באמצעות דברי **הרב ש. שקופ** בסוגיית ה"מימוש העצמי" ?

תשובה:

א) כאשר אדם מבין את הקשר שלו אל הכלל- יש לו מוטיבציה ורצון לתרום, ואף למסור את נפשו בעד הכלל, כמו איבר ביחס לגוף.

ב) כאשר אדם מבין שהגדרת ה"אני" שלו היא רחבה יותר, והוא חלק ממשי מהכלל- ישמח לתרום את חלקו בצורכי הכלל.

**הראי"ה קוק / הרב ש. שקופ**

9. א) מהו אחד הגורמים לפריקת עול תורה ומצוות, לפי דברי הרב קוק ב'אורות התורה' ? הסבר היטב.

 ב) הסבר את דברי הרב שקופ: "איש השלם ראוי להשריש בנפשו להרגיש שכל העולמות כולם הם ה"אני" שלו".

תשובה:

א) לעיתים, אדם הלומד בתורה, תחום שאינו מתאים לנשמתו [הלכה/אגדה]- זה גורם לו לתחושת ניכור וריחוק מהתורה, כיוון שאינו נאמן לעצמיותו ונטייתו הפנימית.

ב) אדם הנמצא במעלה גבוהה- כולל בתוך הגדרת ה"אני" שלו, את כל העולם כולו.

**הרב סולובייצ'יק**

10. א) עפ"י **הרב סולובייצ'יק,** מה היה חטאו של איוב ?

 ב) עפ"י **הרב סולובייצ'יק,** מה היה חטאו המיוחד של איוב בעניין התפילה ?

 ג) עפ"י **הרב סולובייצ'יק,** מה עשה איוב כדי לתקן את דרכיו ?

תשובה:

 א) הקב"ה אומר לאיוב: אומנם נתת כסף לעניים, אך לא קנית בנפשך את מידת החסד.

 חסרו אצלך שני תחומים עיקריים: 1. מעורבות עם הציבור וסבלו. 2. מעורבות עם היחיד וסבלו.

 ב) דרך התפילה שנהג בה איוב- הייתה פרטית, לטובתו האישית ולטובת בני משפחתו,

 ואילו דרך התפילה הראויה, היא כללית, בעד היחיד הסובל, ובעד הכלל הסובל.

 ג) כאשר איוב מבין זאת ו"מתפלל בעד רעהו", ונוהג במידת החסד בעד הזולת- אז ייסוריו באים לקיצם.

**ריה"ל, כוזרי**

11. א) כיצד דוחה מלך כוזר את דברי הפילוסוף ?

 ב) כיצד דוחה מלך כוזר את דברי החכם הנוצרי ?

תשובה:

א) דבריך יפים, אך אינם מתאימים למה שאני מחפש. אני הגעתי לזיכוך הלב, ועבדתי את הא-לוה בדרך מסוימת,

 ובכל זאת בחלום נאמר לי, שדרך עבודתי – אינה רצויה, לכן, אני מבין שיש אמת, ויש דרך עבודה הרצויה באמת.

ב) דבריך אינם הגיוניים בעליל [האל התגשם והפך לאדם]. אך, איני מאשים אותך, כיוון שראית דברים בעיניך, והאמונה שלך

 בהם חזקה. אולם אני איני מחויב לדברים אלה, שאינם הגיוניים, ולא הורגלתי להאמין בהם.

**ריה"ל / רמב"ם**

12. א) ע"פ ריה"ל, מהו יחודו של מעמד הר סיני ?

 ב) "*כי לבעבור נסות אתכם בא הא-לוקים ולבעבור תהיה יראתו על פניכם לבלתי תחטאו*".

 כיצד מסביר הרמב"ם באגרת תימן, את מטרתו של מעמד הר סיני, על סמך פסוק זה?

תשובה:

א) ע"פ ריה"ל, הייחוד במעמד הר סיני: האמונה היהודית מעוגנת בעדות חיים של 600,000 איש, שנמסרה דור אחר דור עד

לימינו. בניגוד לדתות אחרות, המבוססות על חזיונות של אנשים יחידים.

ב) ע"פ הרמב"ם, מטרת מעמד הר סיני: כדי שיוכל עם ישראל להחזיק מעמד בכל הגלויות, מבלי שתיחלש אמונתו החזקה בקב"ה.

**הראי"ה קוק**

13. א) על פי הרב קוק, כנגד מי תיקן שמואל הקטן את ברכת "*ולמלשינים אל תהי תקווה*", ומדוע דווקא הוא תיקן אותה ?

 ב) חז"ל המשילו את דורו של המשיח לחמור, ואמרו עליו: "עני ורוכב על חמור".

 מסביר הרב קוק, שיש בחמור שני דברים סותרים. הסבר את המשל והנמשל, על פי הסברו של הרב קוק.

תשובה:

א) שמואל הקטן תיקן את ברכת "למינים ולמלשינים", כנגד אלה שאינם בכלל ישראל (שונאים את ישראל ופועלים נגדם).

 דווקא הוא תיקן ברכה זו, כיוון שרבן גמליאל חיפש אדם נקי מכל שמץ של שנאה שיתקן אותה.

ב) בחמור יש שני דברים סותרים: 1) מבחינה חיצונית- יש לו 2 סימני טומאה [יותר מחזיר וגמל].

 2) מבחינה פנימית- יש לו קדושה פנימית גדולה מאוד [קדושת "פטר חמור"].

 וכך הנשמות בדור "עקבתא דמשיחא": הן נראות מקולקלות כלפי חוץ, אך הן טובות מאוד בפנימיותן.

ריה"ל, **"כוזרי"**, ר' נחמן מברסלב, **ליקוטי מוהר"ן**, רבנו בחיי, "**חובות הלבבות**".

14. תלמיד בכיתה י"א טוען: "אני כבר מאמין אמונה שלימה ותמימה בקב"ה, אינני צריך ללמוד מחשבת ישראל".

תאר תמונת מצב לפיה ר' יהודה הלוי (ריה"ל, כוזרי), ר' נחמן מברסלב (ליקוטי מוהר"ן), ורבנו בחיי (חובות הלבבות) מקיימים דיון בשאלה האם לשחרר את התלמיד משיעורי מחשבת ישראל. מה תהיה עמדתו של כל אחד מהם, וכיצד ינמק את דבריו?

**תשובה**: **ריה"ל**: צריך ללמוד אמונה, כיון שרוב האנשים, חשופים כיום לדעות כפירה, והם נדרשים לחקירות ובירורים

שכליים, כדי לאמת ולברר את אמונתם.

 **ר' נחמן מברסלב**: עיקר התכלית בעו"הז: עבודת ה' בתמימות, וקיום התורה והמצוות, ללאחקירות ובירורים שכליים.

 **רבנו בחיי**: צריך ללמוד אמונה, כיוון שכל אדם חייב לחקור ולברר את אמונתו, כפי יכולת שכלו והבנתו.

**פרק ד**

**אברבנאל / הרב ברקוביץ'**

1. א) כיצד מסביר האברבנאל, את העובדה שיעקב אבינו התמלא בפחד לקראת המפגש עם עשיו ?

 ב) ע"פ דברי הרב ברקוביץ', מה היה המניע לתלונתו העיקשת של איוב כנגד יסוריו ?

תשובה:

א) המפגש עם עשיו- היה מסוכן, ויעקב אבינו אכן ירא ופחד ממנו, אך גבורתו הייתה בכך שבכוח אמונתו בקב"ה התגבר על

 פחדו. מכיוון שגיבור אמיתי- מרגיש את הפחד, אך יכול לגבור עליו בשכלו, למען מטרה נעלה [הצלת הכלל וכדו'].

ב) איוב, ע"פ הבנתו, רואה בייסוריו- מציאות של עוול. ולכן, דווקא בגלל אמונתו של איוב בקב"ה כאלוקים בעל צדק מוחלט,

 הוא מתעקש לנסות להבין את הצדק במציאות הקיימת.

**ריה"ל**

2. א) כיצד מראה ריה"ל כי העולם לא מתנהל באופן מקרי ?

 ב) מה יכול לנחם את המאמין, ואף לגרום לו שמחה בהופעת הרע ?

תשובה:

א) כאשר אדם מתבונן בעולם הטבע, הוא יכול לראות את החכמה והצדק של הבורא. ניתן לראות כיצד ברא הקב"ה לכל יצור את צרכיו הייחודיים: לטורפים- איברים המתאימים לכך, ולנטרפים- איברים המתאימים לכך [יכולת לברוח]. כאשר רואים את התמונה הכוללת – גם אם לא ניתן להבין את כל פרטיה – מבינים שהקב"ה יוצר הכל בצדק והכל מתוכנן ומחושב כראוי.

ב) המאמין יתנחם על הרע ואף ישמח בו, מתוך מחשבה שיש בייסוריו כפרה על חטא שעשה, ומתוך מחשבה על השכר בעולם הבא.

**הרב סולובייצ'יק**

3. א) הסבר היטב, מהן שתי הדרכים להתמודדות עם הרע (הקשור לחטאים בעברו של האדם), ע"פ דברי הרב סולובייצ'יק.

 ב) מה המיוחד בדרך חזרתו בתשובה של ריש לקיש, ומה לומד הרב סולובייצ'יק מכך ? פרט תשובתך.

תשובה:

א) בדרך התשובה "ביעור הרע"- יש הפסק מהעבר- אדם מוחק לחלוטין את שנות החטא, וחוזר לנקודת ההתחלה של חייו.

 בדרך התשובה "העלאת הרע"- יש המשך של העבר, ובנייה על גביו- האדם אינו מוחק ומבער את העבר כולו, אלא מעלה

 ומרומם את הרע. כך הוא מרומם את עברו, מתרומם קרוב יותר אל הקב"ה, ומקבל כוחות חדשים שלא היו עד כה.

ב) ניתן לראות כח תשובה מיוחד אצל ריש לקיש: בתחילה היה לומד תורה, אח"כ הפך להיות ראש השודדים, וכאשר חזר

 בתשובה שלימה – הפך להיות ת"ח גדול, והחברותא של רבי יוחנן. כיוון שדווקא החטא גרם לו לעלות הרבה יותר ולהגיע

 למדרגות רוחניות, שלא היה בהן קודם לחטא.

 הרב סולובייצ'יק לומד מכך שאת הכוחות החדשים, והאנרגיה הנפשית החיובית, מקבל בעל התשובה, דווקא מזיכרון החטא.

 הרגשת הבושה על מעשיו השליליים בעבר- מולידה בקרבו רצון עז להתקרב יותר ויותר אל הקב"ה.

**מלבי"ם**

4. א) מדוע האמינו עובדי האלילים במציאותם של כמה אלים ?

 ב) כיצד ניתן להבין את מציאות הרע בעולם, כאשר מאמינים בא-ל אחד ?

תשובה:

א) עובדי האלילים האמינו במציאותם של אל טוב ואל רע, כיוון שלא יכלו להבין כיצד יתכן שאותו אל מביא גם טוב וגם רע.

ב) מתוך הבנה שה' אחד וממנו יוצא רק טוב וחסד- מבינים שגם הטוב וגם הרע מכוונים לטובה.

**רמב"ם**

5. א) עפ"י דברי הרמב"ם, מהי הדעה המוטעית הנפוצה בעולם, בנוגע ליחס בין כמות הטוב וכמות הרע בעולם ?

 ב) לפי הרמב"ם, הסכלים חושבים שהכל רע, כיוון שהם "מדמים כי כל המציאות למען אישיותם" באר את דבריו.

תשובה:

א) קיימת השקפה מוטעית אצל ההמון, שמציאות הרע בעולם גדולה ממציאות הטוב בעולם.

ב) סיבת הטעות של ההמון: הם מביטים רק על בני אדם ולא מביטים על עולם הטבע והעולם הרוחני במבט כולל.

 כיוון שע"פ השקפה זו, האדם הוא במרכז, לכן כאשר קורה לאדם מאורע הפוך מרצונו ושאיפותיו- הוא חושב שהכל רע.

**הרב סולובייצ'יק**

6. א) הסבר את "משל השטיח" של הרב סולובייצ'יק, המבאר את גישת האמונה היהדית אל הרוע בעולם.

 ב)על פי הרב סולובייצ'יק, הסבר את אופיו של "איש הגורל". מהם שני השלבים בהתמודדותו עם הרוע בעולם ?

תשובה:

א) משל: אדם מתבונן על שטיח ארוג ומיוחד, אך הוא מתבונן רק על צידו ולא על שטחו העליון והיפה.

 נמשל: אדם מתבונן בעולם במבט שטחי וחלקי ולכן רואה את הרע. רק במבט אלוקי שלם ניתן לראות את כל הטוב בעולם.

ב) "איש הגורל"- מתייחס לעצמו כאובייקט הקיים בעולם בעל כורחו, ונפעל מהמציאות שסביבו.

 כאשר אדם כזה פוגש רוע וסבל בעולם. קיימים שני שלבים לחוויה זו:

 שלב 1: האדם חש בלבול גדול ומרגיש שהגורל מתעלל בו. אינו שואל ומנסה לחקור את סיבת הרע, אלא נושא את סבלו בשקט.

 שלב 2: לאחר שלב הזעזוע הנפשי האדם מנסה למצוא הסבר שכלי לתופעת הרוע שאיתה נפגש. מתוך בירורו השכלי, הוא

 מנסה לחפות על הרע, ומשלה את עצמו שאין זה רע בכלל.

רב סעדיה גאון (רס"ג), **אמונות ודעות**

7. רס"ג כותב בספרו 8 סיבות המובילות לכפירה. מנה שלוש סיבות והסבר אותן.

**תשובה**: 1. עצלנות טבעית הקיימת באדם, לעומת בירור האמת הדורש מאמץ שכלי, והתנהגות מעשית ראויה בעקבותיו.

 2. טיפשות הגורמת להתייחס בזלזול וגאווה כלפי הקב"ה.

 3. תאוותנות הקיימת באדם לרצות לספק את תאוותיו ויצריו. ע"י הכפירה האדם מתיר לעצמו את תאוותיו.

 4. חוסר מוכנות לעיין ולהעמיק בלימודי האמונה.

 5. חוצפה וגסות רוח, הגורמות לאדם שלא להבחין בכך שיש בענייני האמונה חוכמה שנשגבה ממנו.

 6. אמירה כפרנית משכנעת ששמע האדם מאחד הכופרים, והיא חדרה לליבו והשפיעה עליו.

 7. הוכחה אמונית חלשה ששמע האדם מאחד המאמינים, ובעקבותיה חשב שכל ההוכחות האמוניות הן חלשות כאלה.

 8. קיים ריב קשה בין האדם לבין אחד המאמינים, שבעקבותיו מגיע האדם לשנוא את א-לוהי המאמין.

8. למדנו שש "דרכי התמודדות עם משבר": א) פירוש המלבי"ם לספר דברים.

 ב) תלמוד בבלי מסכת נידה. ג) מדרש תנחומא. ד) ריה"ל, ספר "הכוזרי".

 ה) רמב"ם, מורה נבוכים. ו) הרב יוסף דב סולוביצ'יק, קול דודי דופק.

חבר המצוי במצוקה, בעקבות אירוע קשה שחווה, פנה אליך בבקשת עזרה ועידוד.

בחר שלושה מקורות מהנ"ל, וכתוב כיצד תוכל לתמוך בחבר ולעודדו בעזרת מקורות אלו.

**תשובה**: **מלבי"ם**: הקב"ה הוא אחד, וממנו יוצא רק טוב וחסד. אלא עפ"י מיעוט הבנתנו נראה שיש גם רע,

 אך מצד האמת המוחלטת- גם הוא טוב. מכיוון שלעיתים כחלק מתהליך של בניין מחודש צריך להרוס את המציאות

 הקודמת, אך הרס זה הוא לצורך תיקון ובניין.

 **תלמוד בבלי, מסכת נידה**: משל לשני סוחרים שיצאו לעסוק בסחורתם במדינת הים. כשהיו בדרך, אחד מהם נפצע

והפסיד את ההפלגה. התחיל לחרף ולגדף. לאחר מספר ימים שמע שהספינה טבעה בדרך, והתחיל להודות ולשבח

 לקב"ה. ממדרש זה ניתן ללמוד: שגם תקלה/צרה שיש לאדם- היא לטובתו בסופו של דבר.

 **מדרש תנחומא**: הקב"ה מעמיד ניסיונות רק למי שמסוגל לעמוד בהם.

 **ריה"ל**: כאשר אדם מתבונן בעולם הטבע, הוא יכול לראות את החכמה והצדק של הבורא. כאשר רואים את התמונה

 הכוללת – גם אם לא ניתן להבין את כל פרטיה – מבינים שהקב"ה יוצר הכל בצדק והכל מתוכנן ומחושב כראוי.

 אדם שמסגל לעצמו מבט אמוני כזה על המציאות- יגיע למדרגה שיאמר "גם זו לטובה", הצרות יקלו בעיניו יתנחם

 ואף ישמח, מתוך מחשבה שיש בייסוריו כפרה על חטאים שעשה, ומתוך מחשבה על השכר בעולם הבא.

 **רמב"ם**: המבט הנכון על המציאות: לראות את הבריאה כולה בשלמותה, ואת הסדר וההתאמה הקיימים בה.

 ולהבין שהאדם הוא חלק קטן מתוך הבריאה כולה, ופחות בהרבה בערכו מהמלאכים הרוחניים.

 מבט זה נותן לאדם פרופורציה נכונה לגבי צרותיו וקשייו, וקל לו יותר להתמודד עימם.

 **הרב סולובייצ'יק**: הגישה הראויה להתמודדות עם סבל וייסורים, היא גישת "ייעוד". אדם כזה, מכיר ברוע הקיים

בעולם, ואינו מתכחש אליו. הוא אינו תוהה על דרכי הקב"ה, אלא תוהה על דרכו שלו- מה יעשה כעת, וכיצד יתמודד

 נכון עם הסבל והרוע עימו נפגש ? התשובה היא: הייסורים- נועדו לרומם את האדם ולטהר אותו, ועליו להתקדם.

**פרק ה**

**הראי"ה קוק, "אורות הקודש" / הראי"ה קוק, הקדמה ל'שיר השירים'**

1. א) לפי דברי הראי"ה קוק, כיצד צריך לנהוג בחייו אדם שבטבעו נמשך ליצירה ואמנות, ומדוע ?

 ב) לפי הראי"ה קוק, אלו רגשות מיועדת האומנות לבטא, ואלו רגשות אינה מיועדת לבטא ?

תשובה:

א) אדם שיש לו נשמה של יוצר- חייב ליצור, כיוון שנשמתו דוחפת לכך- ואסור לו לעוצרה.

ב) האומנות מיועדת כדי לבטא את הרגשות והמושגים הרוחניים הנעלים שבאדם.

 אך ביחס לרגשות הנמוכים והתאוות שבאדם- אין להשתמש באומנות כדי לבטאם, אלא להצניעם מהעין.

2. א) את מי מכנה הראי"ה בשם: "*הַגַּמָּדִים שֶׁהֵם גַּם כֵּן בַּעֲלֵי עֵינַיִם טְרוּטוֹת*", ומדוע הוא מכנה אותם כך ?

 ב) מדוע דווקא רבי עקיבא, הוא זה שיכול להעיד על שיר השירים: "*שֶׁכָּל הַכְּתוּבִים קֹדֶשׁ וְשִׁיר הַשִּׁירִים קֹדֶשׁ-קֳדָשִׁים!*" ?

תשובה:

א) אנשים רדודים, השקועים בתאוות חומריות- מביטים על רבי עקיבא, ורואים בו רק רועה פשוט המתאהב בבת אדונו היפה.

 וכאשר הם מביטים על שיר השירים- רואים בו שיר אהבה נמוך ומגושם.

ב) רבי עקיבא, היה מלא באהבת ה', עד כדי כך שכאשר סרקו הרומאים את בשרו ויצאה נשמתו, כשקרא "שמע ישראל",

 במילה "אחד", ואמר לתלמידיו שכל חייו רצה לקיים את מצוות קידוש ה' והיה מוכן למסור נפשו על כך.

 דווקא הוא, יכול להעיד על "שיר השירים"- שהוא שיר אהבה עמוק וקדוש בין הקב"ה לכנסת ישראל.

3. א) הסבר היטב את משל "הבובה של שושנה" ואת הנמשל.

 ב) מהן 2 ההשלכות החיוביות שצופה הראי"ה שיהיו לפיתוח האמנות בארץ ישראל?

תשובה:

א) משל: הילדה שושנה, הייתה חולה בקדחת קשה, במשך תקופה ארוכה מאוד.

 לאחר תקופה ארוכה- פקחה לפתע את עיניה וביקשה בלחש:"אמא, אני רוצה את הבובה שלי".

 כל בני המשפחה שמחים וצוהלים, גם הצעירים וגם הזקנים, כיוון שהם מבינים שהמשבר הקשה של מחלת הקדחת- חלף.

 כעת שושנה מבקשת בובה, בהמשך- תבקש גם דברים נוספים, ותעלה מעלה מעלה.

 נמשל: ירושלים, שושנת העמקים, הייתה חולה במחלת הגלות הקשה, במשך תקופה ארוכה ביותר.

 לאחר תקופה ארוכה- מבקשת ירושלים ליצור אמנות חדשה. כולנו צריכים לשמוח על בקשה זו, גם הצעירים והזקנים,

 מתוך הבנה שהמשבר הקשה של מחלת הגלות- חלף. זהו אחד מסימני הגאולה והתחיה.

 כעת מבקשת ירושלים יצירת אומנות, ובהמשך תבקש גם עוד ועוד דברים הנצרכים לחיי האומה.

ב) 1] פתח לפרנסה לאנשים רבים בעם ישראל, שיתפרנסו מתחום זה.

 2] יכולת לפתח את כשרון האומנות והיופי בעם ישראל.

**הרב י. י. ויינברג**

4. "*...הַדָּת הַיִּשְׂרְאֵלִית אֵינָהּ יְכוֹלָה לְהִצְטַמְצֵם בִּגְבוּלוֹת הַפֻּלְחָן הַדָּתִי שֶׁבְּבֵית הַכְּנֶסֶת בִּלְבַד*...":

א) הסבר את כוונת דבריו של הרב וינברג.

ב) מה גרם לכך שהיהדות הפסיקה לפעול לפי רעיונותיה המקוריים ?

תשובה:

א) הדת הישראלית הייתה מאז ומתמיד חלק מהחיים, ולא הייתה כל סתירה בין האמונה לבין החיים. היא לא צמצמה את פעולתה

 לתחום של בית הכנסת בלבד, אלא התייחסה לכל תחומי החיים: אמנות, מדע, פוליטיקה, חקלאות, יחסים חברתיים ועוד.

ב) בזמן הגלות, בעת מסעי הצלב באירופה, מרחב החיים המעשיים של עם ישראל הצטמצם ביותר [גיטאות, איסור עיסוק וכו'].

 כאשר נוצר מחנק לחיים הטבעיים- הדבר גרם גם לחולשה רוחנית, והחל להיווצר נתק בין החיים הטבעיים לבין האמונה הדתית.

 במצב של חולי כזה, נוצר צורך להעמיד במרכז האמונה הדתית, את מושגי השכר והעונש (שהם נכונים לכשעצמם, אך בזמן

 כזה- נעשה שימוש יתר בהם). דבר זה הביא לדכדוך ולפגיעה גדולה בשמחת החיים הבריאה.

5. א) לפי הרב ויינברג, מתי נוצר צורך להעמיד במרכז האמונה הדתית, את מושגי השכר והעונש, ומדוע ?

 ב) לפי הרב ויינברג, מה נגרם בעקבות זאת ליהודים באותה התקופה ?

תשובה:

א) בזמן הגלות, בעת מסעי הצלב באירופה, מרחב החיים המעשיים של עם ישראל הצטמצם ביותר [גיטאות, איסור עיסוק

 וכו']. כאשר נוצר מחנק לחיים הטבעיים- הדבר גרם גם לחולשה רוחנית, נתק בין החיים הטבעיים לבין האמונה הדתית.

 במצב של חולי כזה, נוצר צורך להעמיד במרכז האמונה הדתית, את מושגי השכר והעונש.

ב) דבר זה הביא לדכדוך ולפגיעה גדולה בשמחת החיים הבריאה, של היהודים באותה התקופה.

6. א) על פי הרב ויינברג, מדוע נטשו רבים את התורה בעת החדשה ?

 ב) על פי הרב ויינברג, מה הייתה דרך התמודדותו של הרש"ר הירש עם עזיבת הדת בעת החדשה ?

תשובה:

א) כאשר חלה מהפכה באירופה שדגלה בחופש הפרט, ושוויון זכויות, יכלו יהודים לעסוק בתחומי חיים מעשיים: רפואה, אמנות,

 משפט ועוד. אולם, העמדה הרשמית של הדת באותה התקופה, שללה עיסוק בחומריות.

 וכך, מצאו עצמם יהודים רבים מורדים במסגרת, ונוטשים את מסורת האבות, כדי לעסוק בתחומי החיים הבוערים בתוכם.

ב) הרש"ר הירש הכריז שוב: הקודש והחול, הרוחניות והגשמיות- משולבים ביחד, בשמחת חיים טבעית ובריאה.

 את התורה והמצוות- אין לקיים רק בגלל "יראת העונש", אלא יש לקיימם בעיקר מתוך "יראת הרוממות".